## El CECOPI agraïx al dispositiu d’emergència el seu esforç per mantindre els treballs en la zona afectada per la DANA en estos dies festius

*** La secretària autonòmica de Seguretat i Emergències anuncia que es manté l’operatiu previst, centrat principalment en l’extracció de llots en garatges i soterranis
* Continua l’alerta per vents en l’interior nord de la província de Castelló i la preemergència per risc d’incendis forestals**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern en la Comunitat Valenciana, Pilar Bernabé.

En la reunió del CECOPI s’ha manifestat un agraïment conjunt a tots els servicis d’emergència i voluntaris que componen els dispositius de recuperació en les zones afectades per la DANA “pel manteniment dels treballs en estos dies, que són importants per a les famílies i per a la ciutadania. Estan fent un sacrifici i volem donar-los les gràcies”, ha expressat Irene Rodríguez.

Després de l’agraïment, la secretària autonòmica ha detallat que el CECOPI “ha estat repassant dispositiu per dispositiu els treballs que s’estan duent a terme durant el dia de hui en les zones afectades per la DANA i també fent seguiment de les situacions de preemergència que teníem activades”.

Quant a l’alerta per vents, “teníem activat el nivell taronja en el nord de la província de Castelló, a on hem estat fent seguiment”, ha afirmat. I ha precisat que “no s’han registrat incidents de rellevància, encara que sí que s’han registrat algunes ratxes de vent molt fortes, de 120 quilòmetres per hora”.

En este sentit, la secretària autonòmica ha indicat que “en estos moments, mantenim l’alerta nivell groc en l’interior nord de la província de Castelló, però en la resta de la Comunitat ja no hi ha alerta per vents. Farem seguiment en esta zona, però esperem que l’alerta per vents acabe durant esta vesprada”, ha assegurat. També es manté la preemergència per risc d’incendis forestals a Castelló i l’interior de la província de València.

Irene Rodríguez ha explicat que, “quant al dispositiu en la zona afectada per la DANA, es manté actiu tot el dispositiu que teníem previst i continuem treballant principalment en la qüestió de l’extracció de llots en garatges i soterranis, en la qual hi ha treballant Bombers Forestals de la Generalitat, Bombers del Consorci Provincial, personal de l’UME i la Diputació de València, a través de les empreses contractades”.

“Es mantindrà tot este dispositiu en el dia de hui”, ha confirmat la secretària autonòmica. També ha recordat que, “igualment, s’ha planificat també l’actuació, que ja vam anunciar ahir, de retirada de campes d’estris, que s’està coordinant amb l’UME i els Bombers Forestals per a poder dur a terme esta actuació, així com la rentada de carrers”.

Fecha: 24/12/2024